**Οι “καλοί αγωγοί” των πειραμάτων Κεραμέως  
τώρα “διαμαρτύρονται”... ενόψει εκλογών**

**(έχει και έξτρα μπόνους στο τέλος)**

Με αφορμή την πρόσφατη παραίτηση του δημοτικού συμβούλου κ. **Παναγιώτη Σαγρή** από την θέση του Προέδρου της Δημοτικής Επιτροπής Παιδείας και τις σχετικές ανακοινώσεις του ιδίου του δημάρχου κ. **Θ. Αμπατζόγλου**για το θέμα, η ανεξάρτητη παράταξη “**Μαρούσι Αδέσμευτη Φωνή**” δημοσιοποιεί τα εξής:

“Ο κατά τα άλλα συμπαθέστατος κ. Σαγρής είναι αργά για να δραπετεύσει με την παραίτησή του από το κάδρο των **βαρύτατων (συν)ευθυνών** που έχει στο θέμα της “πειραματικοποίησης” της σχολικής κοινότητας του κέντρου της πόλης μας από την υπουργό παιδείας, κ. **Ν. Κεραμέως**.

Συγκεκριμένα:  
  
**1.** Ο κ. Π. Σαγρής ως απόλυτα πιστό μέλος της δημοτικής αρχής Θ. Αμπατζόγλου, **δεν έκανε** **απολύτως τίποτα**για να αποτρέψει ένα εξέχον αρνητικό μέτρο, δηλαδή την “βάπτιση” από το υπουργείο παιδείας των σχολείων 1ο Γυμνάσιο και 1ο Λύκειο Αμαρουσίου σαν δήθεν “πειραματικά”, ούτε και τα πολλά άλλα απαράδεκτα και αντιεκπαιδευτικά που προωθήθηκαν την τελευταία τριετία στην πόλη μας.

**2.** **Δεν διαφώνησε δημόσια ποτέ και σε τίποτε** ο κ. Π. Σαγρής με την μη εκπαιδευτική πολιτική της αρμόδιας υπουργού Ν. Κεραμέως και με την βούληση του δημάρχου κ. Θ. Αμπατζόγλου να την εφαρμόζει στο Μαρούσι πρώτος και κατά γράμμα.  
[Άλλωστε, αυτό το επιβεβαιώνει και η σχετική ανακοίνωση Θ. Αμπατζόγλου: [**ΕΔΩ**](https://maroussi.gr/dilosi-tou-dimarchou-amarousiou-theodorou-abatzoglou-me-aformi-tin-paraitisi-tou-proedrou-dimotikis-epitropis-paideias-panagioti-sagri/)]  
  
**3.** Το γραφείο δημάρχου λειτουργεί εδώ και τρία χρόνια αδιάκοπα σαν γραφείο δημοσίων σχέσεων και προώθησης της κ. Ν. Κεραμέως ως βουλεύτριας της Β΄2 Αττικής. Αξιοποιούν τις υποχρεωτικές σχέσεις του Δήμου με τους δημότες Αμαρουσίου, για να κάνουν ψήφους αποκλειστικά στην κ. Ν. Κεραμέως.  
[ Τα σχετικά στοιχεία για την σχέση δημοτικής αρχής - Κεραμέως, αλλά και οι θέσεις της παράταξής μας για το θέμα: [**ΕΔΩ**](https://wp.me/paR7wa-tz) ]

Ο κ. Π. Σαγρής ουδέποτε αντέδρασε σ' αυτή την απαράδεκτη τακτική, ούτε καν κατά την περίοδο των αγώνων της σχολικής κοινότητας των σχολείων και των γονέων που ζημιώνονται από την “πειραματικοποίηση” του 1ου Γυμνασίου και 1ου Λυκείου Αμαρουσίου.  
Για την ακρίβεια: ο κ. Π. Σαγρής, **δεν έβγαλε άχνα**.

**4.** Ασφαλώς, ούτε “συντεταγμένα”, ούτε “από την πρώτη στιγμή” αντέδρασε η παρούσα δημοτική αρχή, οι κ.κ. Θ. Αμπατζόγλου και Π. Σαγρής ενάντια στην “βάπτιση” των σχολείων μας σε δήθεν “πειραματικά”. **Αντέδρασαν υποκριτικά και “στημένα”**.

Αν είχαν αντιδράσει:

α) θα είχαν καταθέσει έγκαιρα, πριν την λήξη της σχετικής διορίας που προβλέπει ο νόμος, προσφυγή κατά της απόφασης της υπουργού παιδείας στο ΣτΕ,  
β) θα είχαν ξεσηκώσει οι ίδιοι τις αντιδράσεις ολόκληρης της σχολικής κοινότητας της πόλης ενάντια στην απαράδεκτη πολιτική της κ. Ν. Κεραμέως, το γραφείο της οποίας βρίσκεται στο Μαρούσι,  
γ) έστω, στο πλαίσιο της δικής τους κουλτούρας για την (παρά)πολιτική, θα είχαν αξιοποιήσει την σχέση τους, ως κλακαδόροι της κ. Ν. Κεραμέως, για να αποτρέψουν την εφαρμογή της επιζήμιας πολιτικής της ενάντια: στο 1ο Γυμνάσιο, 1ο Λύκειο και τα σχετιζόμενα δημοτικά σχολεία με αυτά.

**Σήμερα, οι κύριοι της διοίκησης, που διαφωνούσαν δήθεν με τις πολιτικές Κεραμέως, δίνουν 74.000 ευρώ από τα λεφτά των Μαρουσιωτών για να φτιαχτούν ασανσέρ στα σχολεία αυτά, που όσο φοιτούσαν οι Μαρουσιώτες μαθητές ο σχετικός κωδικός είχε μόλις 2.000 ευρώ!**

---------------------  
  
**Έξτρα μπόνους:**κατά την ημέρα της συζήτησης στο Συμβούλια της Επικράτειας της προσφυγής των γονέων του 1ου Δημοτικού (16 Ιουνίου 2022) δικηγόρος του Υπουργείου Παιδείας επιχειρηματολόγησε, λέγοντας μεταξύ άλλων, ότι **«ο Δήμος Αμαρουσίου δεν τους σύστησε άλλο κτίριο»**, δηλωτικό του ότι **η δημοτική αρχή Αμαρουσίου είχε ενημερωθεί απολύτως έγκαιρα για τις προθέσεις εφαρμογής πολιτικής του Υπουργείου** και μάλιστα, είχαν ζητηθεί εναλλακτικές προτάσεις για άλλο κτίριο, που δεν εστάλησαν ποτέ. **Συνεπώς, τ**όσο ο δήμαρχος κ. Θ. Αμπατζόγλου, όσο και ο τότε Πρόεδρος της Δημοτικής Επιτροπής Παιδείας, κ. Π. Σαγρής, **ήξεραν πρώτοι – πρώτοι**της προθέσεις της υπουργού, κ. Ν. Κεραμέως, αλλά επέλεξαν να αφήσουν τις/τους γονείς να κινηθούν και να αγωνιστούν μόνες και μόνοι τους. Τους έδωσαν μόνο λόγια, δήθεν ότι διαφωνούν. Στην πραγματικότητα όμως, βοήθησαν την κ. Ν. Κεραμέως να περάσει, χωρίς θεσμικές αντιδράσεις, την αυθαίρετη πολιτική της, εις βάρος παιδιών και γονέων.

--------------  
**ΣΥΜΠΕΡΑΣΜΑ:**  
Αποδεικνύεται ακόμη μία φορά ότι ηγεσίες, αλλά και ηγετικά, τοπικά στελέχη κομμάτων όπως της Νέας Δημοκρατίας (π.χ. λέγε με Θ. Αμπατζόγλου) και του ΠΑΣΟΚ (π.χ. λέγε με Π. Σαγρή), όταν αναλαμβάνουν θέσεις εξουσίας, **αντί να προωθούν** την πολιτική ατζέντα για την οποία ψηφίσθηκαν από τις/τους ψηφοφόρους στις εκάστοτε εκλογές, προωθούν την δική τους, προσωπική, συνήθως, αντίθετη παραπολιτική ατζέντα. Αυτήν που έχουν ανάγκη για την διατήρηση της θέσης τους και των σχέσεων τους με την ανώτερη ηγεσία.  
Στην συνέχεια, βγάζουν ανακοινώσεις αντίθετες με όσα έχουν κάνει στην πράξη, είτε για να “θολώσουν τα νερά”, είτε για να αποφύγουν τις ευθύνες τους.  
Το κάνουν ενόψει προεκλογικών σκοπιμοτήτων εαυτών ...και συγγενών.  
  
Αφήνουν τις/τους δημότες ψηφοφόρους, είτε της Νέας Δημοκρατίας, είτε του ΠΑΣΟΚ (στην συγκεκριμένη περίπτωση), να παλεύουν μόνες και μόνοι τους για να προστατέψουν τα δικαιώματά τους και το μέλλον των παιδιών τους.

**ΕΜΕΙΣ:**  
Η ανεξάρτητη (σ.σ.: *από κομματικές ηγεσίες, χωρίς να σημαίνει ότι δεν ψηφίζουν τα μέλη μας στις βουλευτικές εκλογές αυτά ή άλλα δημοκρατικά κόμματα*) παράταξή μας “**Μαρούσι Αδέσμευτη Φωνή**” με την επικεφαλής στο δημοτική σύμβουλο, κ. **Μ. Διακολιού**, από την πρώτη ημέρα πήραμε δημόσια, ξεκάθαρη θέση ενάντια στην αυθαίρετη πολιτική της “πειραματοποίησης” των παιδιών και των γονιών που εφαρμόζει το Υπουργείο Παιδείας.

Καταθέσαμε θέσεις τόσο στο δημοτικό συμβούλιο, όσο και σε σχετικές συσκέψεις που έγιναν. Κάναμε δημόσιο κάλεσμα πριν την ημέρα συνεδρίασης του ΣτΕ. Στελέχη της παρευρέθηκαν στο ΣτΕ την ημέρα συζήτησης της αίτησης ακύρωσης, αλλά και την επόμενη, επιστρέψαμε στην γραμματεία του δικαστηρίου και όπου αλλού χρειάστηκε, για την έρευνα των όσων ειπώθηκαν και κατατέθηκαν στο ακροατήριο.

Με αυτήν την **συνέπεια** θα συνεχίσουμε να βρισκόμαστε στο πλευρό των μαθητών και των γονιών τους.

Μαίρη Διακολιού

Επικεφαλής Δημοτικής Παράταξης «Μαρούσι Αδέσμευτη Φωνή»

Δημοτική Σύμβουλος